Bledisloe-toets: All Blacks kry neuse voor Wallabies | Maroela Media
Nieu-Seeland se Aaron Smith paas die bal tydens die eerste van drie Bledisloe-toetse. (Foto: Micheal Bradley / AFP)
Daar is 'n paar ou wyshede in rugby wanneer jy toetsrugby teen die All Blacks speel.
Die grootste is dat jy 'n betroubare stelskopper moet hê, dan kan jy nie bekostig om jou eie ingooie in die lynstane te verloor nie en jy moet die Kiwi's ook keer om net voor of net ná rustyd punte aan te teken.
Dit het Australië Saterdag op Edenpark in Auckland weer besef toe Nieu-Seeland die eerste van drie Bledisloe-toetse met 33-25 gewen het nadat die All Blacks teen rustyd met 16-8 voor was.
Dinge kon so maklik anders uitgewerk het as die Wallaby-losskakel, Noah Lolesio, nie met vier van sy stelskoppe misluk het nie. Dit sou die telbord aan die rol gehou het, dit sou momentum aan die Wallabies gegee het, dit sou die druk op die All Blacks geplaas het.
Maar om drie doelskoppe en twee strafdoele (12 punte) prys te gee, is vir moeilikheid soek.
Dan het die Wallabies ook met 'n hele paar van hul eerste lynstaaningooie verbrou om besit weg te gee.
Die telling was ook kort voor rustyd net 9-8 in die All Blacks se guns, maar toe druk die vleuel Sevu Reece 'n drie om die rustydtelling 16-8 te maak. Die All Blacks (alle Nieu-Seelandse spanne) glo daaraan dat die slag geslaan is jy net voor of ná rustyd punte aanteken.
Toe die All Blacks kort ná rustyd 'n skitterdrie gedruk het –­ dit is nie toegeken nie deur die televisieskeidsregter ná 'n vorentoe-aangee­ – was die slag gelewer. Die All Blacks was vol vertroue, hulle het van hul eie doellyn af begin hardloop en die druk vierkant op die Wallabies geplaas.
Die wedstryd was in die 64ste minuut met die telling op 33-8 in die sakkie, maar die Nieu-Seelanders het momentum ingeboet toe hulle hul plaasvervangers opgestuur het.
Anders as die Springbokke se "Bomb Squad" het die plaasvervangers nie nuwe energie verskaf nie en het die Wallabies teruggeveg met drie drieë.
Punte: Nieu-Seeland 33 (16): Drieë: Sevu Reece, Richie Mo'unga, David Havili, Damian McKenzie. Doelskoppe: Mo'unga (2). Strafdoele: Mo'unga (3).
Australië: 25 (8): Drieë: Andrew Kellaway, Tom Banks (2), Jordan Uelese. Doelskop: Noah Lolesio. Strafdoel: Lolesio.
Curriebeker: WP hou partytjie teen Cheetahs op Nuweland
Jy moet ook die 15 beste spelers op die veld he gekies op meriete ongeag kleur of ras en net daar val die sa span uit die bus.